Martin Algus

Martin Algus (sündinud 25. detsembril 1973) on eesti näitleja ja näitekirjanik.

Ta lõpetas 1992. aastal Jõgeva 1. Keskkooli ja 1997. aastal Viljandi Kultuurikolledži.

Ta töötas aastatel 1997–2005 Ugalas näitlejana, alates 2005 tegutseb reklaami alal ja tõlkijana.

Ta näitles alates 2010 telesarjas "Ühikarotid" ning 2012 telesarjas "Ment"

Ta on filmi "Suvitajad" stsenarist.

Rollid Ugalas

1996–97
Küpressimägi (ingel)
Tõde ja õigus (Joosep)
1997–98
Loojang (kutsar Semjon)
Maria Stuart (arst Burgoyn)
Haldjate vallatused (Tinn)
Peeter Paan (isa)
Laul Sipirja lastest (Lampila)
Üks mees: Roheline (osaline)
1998–99
Elav laip (noor advokaat)
Ainult unistus (episoodid)
Appi, Korupid! (Pontsik)
Õnne, Leena! (Herbert)
Meremaa võlur. Päeva kaldad (Arren)
Härra Huu (Mikko)
1999–2000
Sõbrad ja raha (Justin)
Naiste naljad, meeste mängud (Juha)
Greenei testament (Rex Greene)
2000–01
Pygmalion (Freddy Hill; teener)
Harold ja Maude (isa Finnegan)
Tom Sawyeri seiklused (Alfred Temple)
Varasta veel võõraid karusid (mängukaru Fredi)
2001–02
Vabaduse rist (Tiit Teemand)
Abielu Itaalia moodi (Michele)
Unistus Mallorcast (Frits)
Kevade (Visak)
Shopping & Fucking (Robbie)
Deemon ja ingel (peigmees Leml; pulmatola)
2002–03
Minu pere ja muud loomad (Leslie Durell)
Niskamäe kired (Simola Paavo)
Ullike ootamatuste saarelt (Janga)
Toomas Nipernaadi (Peeter Pitka)
2003–04
Dekameron (Panfilo)
80 päevaga ümber maailma (erinevad rollid)
2004–05
Terrorism (erinevad rollid)
Aarete saar (Mick Norton)
2010–??
Ühikarotid

Tegevus näitekirjanikuna 
2004 pälvis Martin Algus Aleksander Kurtna nimelise auhinna (12 000 Eesti krooni) algatusvõime eest maailma uudisdramaturgia jälgimisel ja vahendamisel, samuti mitmest keelest tõlkimise ning ladusate ja teatritundlike näidenditõlgete eest. 2004. aastal lavastati Vladimir ja Oleg Presnjakovi "Terrorism", Brian Frieli "Jalta mäng" (Ugala) ning Frantz Xavier Kroetzi "Inimene Meie" ("Tavalised inimesed", Rakvere teater).

Eesti Näitemänguagentuuri 2007. aasta näidendivõistlusel võitis Martin Algus I preemia näidendiga "Janu". Martin Alguse teine näidend "Ise oled" võitis samal võistlusel II preemia. Žürii esimehe Andrus Kivirähki sõnul ühendas kõiki esile tõstetud töid soov rääkida elust meie ümber. Tema sõnul olid need kõik piisavalt head selleks, et need kas või kohe lavale tuua.

Martin Algus on telesarja "Ment" stsenarist ja kaasprodutsent. Sarja idee olevat tekkinud soovist teha inimlikku sarja põnevatel teemadel, näidata inimest, kes peab lahendama korraga nii enda kui ka paljude teiste probleeme. „Patrullpolitseinik peab tihti sekkuma väga erinevatel põhjustel olukordadesse, mis on "üle kuumenenud". See annab võimaluse näidata meie elu kogu oma jaburuses, eheduses ja koomilisuses. Lisaks võimalus keskenduda ka peategelase, patrullpolitseiniku enda pürgimustele, rääkides pikema loo ühe tõsise eesti mehe pingutustest oma igapäevase eluga hakkama saamisel,“ kirjeldab Algus.

Tunnustus
 2005 Aleksander Kurtna nimeline auhind (algatusvõime eest maailma uudisdramaturgia jälgimisel ja vahendamisel, mitmest keelest tõlkimise ning ladusate, teatritundlike näidenditõlgete eest, millest 2004. aastal jõudsid lavale Vladimir ja Oleg Presnjakovi „Terrorism“, Brian Frieli „Jalta mäng“ (mõlemad Ugalas) ja Franz Xavier Kroetzi „Tavalised inimesed kaks ehk Inimene Meier“ (Rakvere Teater))
 2007 Eesti Näitemänguagentuuri näidendivõistluse I preemia ("Janu")
 2007 Eesti Näitemänguagentuuri näidendivõistluse II preemia ("Ise oled")
2009 Eesti Teatri Agentuuri näidendivõistluse I preemia ("Postmodernsed leibkonnad")
2010 New Baltic Drama 2011 Eesti peapreemia ("Kontakt")
2012 Eesti Kultuurkapitali kirjanduse sihtkapitali aastapreemia („ Kontakt“)
2013 Eesti Teatri Agentuuri näidendivõistluse II preemia ("Väävelmagnooliad")
 2015 Eesti Teatriliidu algupärase dramaturgia auhind
 2016 Oskar Lutsu huumoripreemia
 2018 Eesti Kultuurkapitali kirjanduse sihtkapitali aastapreemia („Midagi tõelist“)
2019 Eduard Vilde nimeline kirjandusauhind ("Midagi tõelist")

Viited

Ugala näitlejad
Viljandi Kultuuriakadeemia vilistlased
Sündinud 1973